b'\n_START_ARTICLE_\nSon Trobat\n_START_SECTION_\nGeografia\n_START_PARAGRAPH_\nLa possessi\xc3\xb3 de Son Trobat est\xc3\xa0 situada al llevant del terme d\'Algaida al costat de la carretera de Randa a Montu\xc3\xafri i del cam\xc3\xad vell de Porreres. Actualment presenta una superf\xc3\xadcie aproximada de 75 quarterades i confronta amb pel nord amb establits antics de la mateixa possessi\xc3\xb3 (com ses Veles de Son Trobat), que arribava antigament fins a Malesherbes i l\'hort d\'en Carles; per l\'est, amb Son Trobat de Can Matxo i altres establits; pel sud, amb Can Mas i Pol\xc3\xb3, i per l\'oest, amb sa Mata Nova i Son Llobet._NEWLINE_Al costat de les cases el figueral de Son Trobat, el sequer de Son Trobat, sa Vinya Vella (arrabassa als anys 80 del segle XX) i m\xc3\xa9s al sud la font de Son Trobat. Aquest curs d\'aigua provinent del Mass\xc3\xads de Randa va donar nom a la possessi\xc3\xb3 i fins s\'afeg\xc3\xad al cognom dels propietaris. En els darrers anys s\'hi ha constru\xc3\xaft un embassament.\n_START_SECTION_\nHist\xc3\xb2ria\n_START_PARAGRAPH_\nLa primera refer\xc3\xa8ncia \xc3\xa9s l\'alqueria de Benicanella com a propietat de Domingo Llull que tamb\xc3\xa9 disposava de l\'establit que despr\xc3\xa9s origin\xc3\xa0 sa Mata Escrita. L\'any 1431 Pere Trobat, de Porreres, compr\xc3\xa0 l\'alqueria. El cadastre de 1603 recull que la possessi\xc3\xb3 (valorada en 4.600 lliures) era de Pere Trobat de la Font. Poc temps despr\xc3\xa9s, el 1626, Son Trobat pertanyia als germans Andreu i Joan Trobat i els proporcionava una renda de 470 lliures._NEWLINE_El 1775 l\'honor Miquel Trobat era el senyor de Son Trobat i vivia a la vila d\'Algaida. En aquell moment la possessi\xc3\xb3 confrontava amb Son Marimon, Malesherbes, Son Llobet, sa Mata Escrita, Pola i Son Reus de Rufassa. Heret\xc3\xa0 la possessi\xc3\xb3 el seu fill Pere Trobat Fiol que el 1786 declar\xc3\xa0 ser propietari del lloc travessat pel cam\xc3\xad reial de Porreres (actual cam\xc3\xad vell de Porreres). La proximitat amb la vila de Montu\xc3\xafri va provocar que s\'hi establ\xc3\xads la posada enlloc d\'Algaida. La casa \xc3\xa9s situada al carrer d\'en Vanrell i el celler donava tamb\xc3\xa9 al carrer de baix, anomenat al segle XVIII carrer de la posada de Son Trobat, carrer de Son Trobat de la Font, carrer de Son Trobat o, simplement, carrer d\'en Trobat._NEWLINE_Al segle XIX el darrer membre de la fam\xc3\xadlia, Miquel Trobat, mor\xc3\xad sense descend\xc3\xa8ncia i sense haver testat. Per aquest motiu la propietat es divid\xc3\xad entre els germans del difunt. La part m\xc3\xa9s important de la finca ai les cases passaren a Francesc i Pere Trobat, capellans tots dos. Per\xc3\xb2 se\'n desmembraren 17 quarterades que anaren a parar a una germana casada a Montu\xc3\xafri: Aquest establit \xc3\xa9s l\'origen de Son Trobat de Can Matxo._NEWLINE_El 1923 l\'apotecari de Manacor Artur Bassa vengu\xc3\xa9 Son Trobat a Joan Marqu\xc3\xa8s per 36.000 duros. A la mort d\'aquest pass\xc3\xa0 a la filla Esperan\xc3\xa7a Marqu\xc3\xa8s, casada amb Matias Munar que era metge titular de Montu\xc3\xafri en aquell moment. L\'hereva del matrimoni, Esperan\xc3\xa7a Munar, va vendre la possessi\xc3\xb3 a l\'actual propietari Jaume Monjo el 1988. A comen\xc3\xa7aments dels anys 90 del segle XIX s\'establ\xc3\xad una porci\xc3\xb3 de terra corresponent a sa Talaia i el sementer de can Mas, situats al sud de la carretera de Randa.\n_START_SECTION_\nConstruccions\n_START_PARAGRAPH_\nLes cases de Son Trobat es troben sobre un pujol i al costat d\'un jard\xc3\xad on destaquen els fassers. La planta baixa estava destinada tradicionalment als amos i la primera planta als senyors. A la d\xc3\xa8cada dels anys 30 del segle XX es port\xc3\xa0 a terme una important reforma de la planta noble amb la construcci\xc3\xb3 d\'una terrassa al frontis principal relacionada amb els problemes de salut dels propietaris.Fa algunes d\xc3\xa8cades es f\xc3\xa9u una gran reforma interior i exterior a les cases dels amos i dels senyors, i ara tenen poc a veure amb les primitives. A l\'exterior el canvi m\xc3\xa9s visible \xc3\xa9s la porxada amb arcades a la cantonada superior que d\xc3\xb3na a ponent. Els sestadors nous i les pallisses han estat despla\xc3\xa7ats alguns centenars metres lluny de les cases amb direcci\xc3\xb3 a Randa. A la casa principal tamb\xc3\xa9 hi ha dos rellotges de sol._NEWLINE_La fa\xc3\xa7ana posterior, que mira al sud-oest, d\xc3\xb3na a una clastra de forma trapezo\xc3\xafdal amb una cisterna al centre (de la qual destaca el coll). A un costat de la clastra s\'hi troba una edificaci\xc3\xb3 que era emprada com magatzem d\'ametles. A l\'interior les columnes aguanten una volta amb una clau que porta la inscripci\xc3\xb3 "Andreu Garcias. Any 1879"._NEWLINE_La construcci\xc3\xb3 de l\'antiga capella, identificada per una pica d\'aigua bene\xc3\xafda, es troba al costat de l\'entrada de la casa dels amos. En un moment determinat fou convertida, juntament amb un gran celler, en magatzem per palla o en habitatges durant les etapes que la finca disposava de m\xc3\xa9s treballadors. A la part posterior del grup d\'edificacions hi ha les restes d\'un cup per fer vi. Fa algunes d\xc3\xa8cades es va reconstruir la capella._NEWLINE_A pocs mestres al sud de les cases s\'aixeca una torre de mol\xc3\xad fariner de torre amb una edificaci\xc3\xb3 coberta de pedra que guardava les moles. A un lateral hi ha l\'antic magatzem despr\xc3\xa9s usat com a refugi de bestiar. Un poc m\xc3\xa9s al sud, en direcci\xc3\xb3 a la carretera de Randa, s\'hi troba la font de Son Trobat que d\xc3\xb3na nom a la finca. La construcci\xc3\xb3 \xc3\xa9s un qanat d\'\xc3\xa8poca andalus\xc3\xad amb diversos pous d\'aireig per ventilar la galeria principal, que surt a cel obert per omplir ara la gran bassa artificial i antigament el safareig per regar.'